Herbert Stanley Morrison
Herbert Stanley Morrison, 3.1.1888-6.3.1965, britisk politiker. Morrison gjorde først karriere i lokalpolitik, hvor han fra 1922 repræsenterede partiet Labour i Londons bystyre, som han ledede 1934-40. Som trafikminister stod han i 1931 bag en vellykket reform af den offentlige transport i London, der blev inspirationskilde for partiets nationaliseringspolitik efter 1945. I 1940 indtrådte Morrison i Churchills regering. Han spillede en vigtig rolle som koordinerende vicepremierminister i Attlees regering 1945-51 og var i en kort periode i 1951 udenrigsminister.